Manažment (činnosť)

**Manažment** (iné názvy pozri nižšie) je proces vedenia a smerovania celej alebo časti organizácie (často podniku, pozri aj manažment), zriedkavo aj celej ekonomiky, prostredníctvom nasadenia a manipulácie zdrojov (ľudské, finančné, materiálne, intelektuálne alebo nehmatateľné). Definície manažmentu sa rôznia (pozri nižšie).

Osoba venujúca sa manažmentu sa volá manažér (iné názvy pozri nižšie).

## Názvy
### Manažment
Pokiaľ ide o voľbu medzi variantmi manažment, management a pod., jediným kodifikovaným (a teda spisovným) slovenským tvarom je od roku 1991 tvar **manažment**. V literatúre aj slovníkoch sa vyskytujú tieto varianty (všetky sú od roku 1991 nespisovné): **management**, **menežment**, **menedžment** a **menidžment**. Z uvedených tvarov sa pred rokom 1991 uvádzal v slovníkoch cudzích slov tvar **management**. Kodifikačné príručky slovo management ani žiadne jeho spomenuté varianty pred rokom 1991 neuvádzali, takže vtedy nebolo jasné, či je slovo spisovné. Napriek tomu, že kodifikovaný je len tvar manažment, viaceré ekonomické texty ešte dlho po roku 1991 (minimálne v 90. rokoch) používali aj tvar management - napr. Ekonomická encyklopédia z roku 1995 rôzne chaoticky uvádza oba tvary (management aj manažment) a učebnica Finančný trh z roku 1999 rozoberá napr. "burzový management". Univerzita Komenského síce používa v názve svojej fakulty tvar management (Fakulta managementu Univerzity Komenského v Bratislave), ale vo všetkých iných kontextoch aj na svojich webových stránkach používa tvar manažment . Treba dodať, že v češtine je na rozdiel od slovenčiny kodifikovaný tvar *management*  Anglická podoba slova znie *management*, nemecká *Management*.

Slovo **manažérstvo** sa uvádza v jazykových slovníkoch najneskôr od 60. rokov 20. stor. vo význame činnosť (prípadne povolanie alebo činnosť) manažéra (pričom pojem manažér bol spočiatku obmedzený len na oblasť športu a umenia - pozri aj nižšie); z kodifikačných príručiek ho prvýkrát uviedol *Krátky slovník slovenského jazyka* koncom 80. rokov 20. stor. Pokiaľ ide o jeho vzťah k slovu manažment, dá sa konštatovať nasledovné: 
*Kačala (1995/1996) (atypicky a bez dokladov) postuluje, že slovo manažment má nie 2 (ako v iných textoch), ale až 3 základné významy (1.súbor manažérov, 2. systém a metódy riadenia a 3. súbor riadiacich činností), pričom tretí (ale nie aj druhý) význam odporúča na lepšie odlíšenie od ostatných dvoch označovať termínom manažérstvo. *[[Krátky slovník slovenského jazyka]]* (2003) uvádza manažérstvo ako "činnosť manažéra", kým manažment je (popri súbore manažérov) "systém a metódy riadenia podnikovej činnosti, hospodárstva; manažérstvo, vedenie, riadenie". *[[Veľký slovník cudzích slov]]* (2000) uvádza manažérstvo ako "povolanie a činnosť manažéra", kým manažment je (popri súbore manažérov) buď "súbor riadiacich činností, vedenie" alebo "totálny systém riadenia (pri automatizácii výroby)".
*Naopak, Kačala (1992), *Slovník cudzích slov* (akademický) a *[[Slovník súčasného slovenského jazyka]]* považujú slová manažérstvo a manažment (okrem významu súbor manažérov) za úplné synonymá. Podobne texty mnohých (ale nie všetkých) STN v 21. storočí prekladajú anglické slovo management slovom manažérstvo (a nie slovom manažment).

Slovo **manažering** (varianty: **managering**, **menežering**, **menedžering**)  uvádza *[[Slovník cudzích slov (akademický)]]* ako synonymum slova manažment (Možno poznamenať, že Obretalová 1992 ešte pred 1. vydaním tohto slovníka vyslovila názor, že tvar manažering je navyše nesprávny, lebo je podľa nej nesprávne utvorený.) *[[Veľký slovník cudzích slov]]* (2000) naopak tvar manažering uvádza oddelene od termínu manažment a definuje ho ako "riadenie, vedenie, organizovanie podnikov a podujatí v širokom zmysle slova", čiže ho definuje širšie než manažment. V praxi sa termín manažering, zdá sa, sa používa najmä v kontextoch mimo klasického riadenia podniku; napríklad ako akýsi pendant k termínu inžiniering - definícia manažeringu potom znie napríklad takto: "komplexné alebo čiastočné riadenie projektov."

Mnohé (najmä skôr staršie) texty prekladajú anglické slovo *management* slovenským slovom riadenie. Problém takéhoto prekladu je možná zámena s ďalšími významami slovenského slova riadenie; najmä môže dôjsť k zámene s riadením ako prekladom anglického slova *control* (*control* je niečo iné než manažment, resp. je to len časť manažmentu, napr. quality management a quality control sú dva rôzne pojmy - pozri aj napr. rôzne významy slova riadenie uvedené v rozlišovacích stránkach riadenie kvality či manažment portfólia).

Zdroje tejto podkapitoly (ak nie je vyššie uvedené inak) sú: 

### Manažér
Jediný kodifikovaný (a teda spisovný) slovenský tvar je v súčasnosti **manažér**. Uvádza sa v jazykových slovníkoch najneskôr od 60. rokov 20. stor.; z kodifikačných príručiek ho prvýkrát uviedol Krátky slovník slovenského jazyka koncom 80. rokov 20. stor. Do 60. rokov slovníky a príručky uvádzali len (a v 70. rokoch aj) tvar **manager**. Ďalšie tvary v literatúre a sčasti slovníkoch po druhej svetovej vojne až zhruba do začiatku 21. storočia boli **menežér**, **menedžér** a **menedžer**; všetky sú od konca 80. rokov 20. storočia nespisovné. Treba poznamenať, že zhruba do 60. rokov sa v slovenských slovníkoch pojem manažér chápal užšie než dnes - vzťahoval sa len na šport alebo umenie.

## Etymológia
Slovo manažment pochádza z angl. slova *management*, ktoré vzniklo z angl. slovesa *to manage* „riadiť, narábať“. Toto sloveso vzniklo z tal. slovesa *maneggiare* „narábať“, ktoré vzniklo z ľud. latin. slovesa *manidiare* „narábať“, ktoré vzniklo z lat. podstatného mena *manus* „ruka“.

## Definície
* zdôrazňujúce úlohu vedenia ľudí:
** "Manažment je proces vytvárania a udržiavania určitého prostredia, v ktorom jednotlivci pracujú spoločne v skupinách a účinne/efektívne dosahujú vybrané ciele" (*H. Koontz, H. Weihrich*)
** "Manažment znamená vykonávanie úloh prostredníctvom práce iných" (*American Management Association*)
** "Manažment je vykonávanie vecí prostredníctvom ostatných ľudí" (*E. Dale, J. Hays*)
*zdôrazňujúce špecifické funkcie vykonávané riadiacimi pracovníkmi:
** "Manažment je proces plánovania, organizovania, vedenia a kontroly organizačných činností zameraných na dosiahnutie organizačných cieľov" (*K. H. Chung*)
** "Manažment sú typické činnosti, ktoré manažér vykonáva, ako je rozhodovanie, organizovanie, plánovanie, kontrolovanie, vedenie ľudí, koordinovanie, motivovanie atď." (*K. Muller*)
*zdôrazňujúce predmet štúdia a jeho cieľ:
** "Manažment je oblasť štúdia, ktorá sa venuje stanoveniu postupov, ako čo najlepšie dosiahnuť ciele organizácie" (*S. P. Robbins*)
** "Manažment je proces optimalizácie využitia ľudských, materiálových a finančných zdrojov k dosiahnutiu organizačných cieľov (*J. A. Pearce, R. B. Robinson*)
** "Manažment možno chápať ako proces vytvárania a ďalšieho aktívneho rozvíjania podnikateľsky orientovaného správania sa organizácie" (*L. Vodáček*)
*celkový pohľad:
** "Manažment je dynamický proces, v ktorom sa manažéri v podmienkach neustále sa meniaceho prostredia snažia prostredníctvom ľudského potenciálu organizácie dosahovať jej ciele pri hospodárnom a účinnom využívaní obmedzených zdrojov" (*J. Papula*)
** "Manažment treba chápať nielen ako riadenie, ale umenie riadiť. Odbornosť v riadení je daná schopnosťou plánovať, organizovať, motivovať a viesť ľudí, koordinovať, komunikovať a kontrolovať tak, aby podnik fungoval úspešne" (P. F. Drucker)
** "Manažment je proces práce s a prostredníctvom ľudí pre dosiahnutie organizačných cieľov v meniacom sa prostredí" (*R. Kreitner*)
** "Manažment je podnikateľsky orientované a z marketingu vychádzajúce riadenie podniku, zabezpečujúce jeho prosperitu (*J. Štefánik*)
** "Manažment je súbor prístupov, názorov, skúseností, odporúčaní a metód, ktoré vedúci pracovníci (manažéri) používajú na zvládnutie špecifických činností (manažérskych funkcií), smerujúcich k dosiahnutiu sústavy cieľov organizácie" (L. Vodáček)

## Obsah pojmu
* vykonávateľmi manažérskych funkcií sú ľudia (manažéri)
* je aplikovateľný na množstvo organizačných jednotiek (priemyselné a nepriemyselné podniky, ich organizačné časti)
* je aplikovateľný na rôzne úrovne riadenia (podnik, divíziu, prevádzku, dielňu, kolektív)
* je aplikovateľný na rôzne činnosti (obchodná, technická, výrobná, personálna)
* poslaním je dosiahnutie stanovených cieľov

## Manažérske funkcie
Manažérske funkcie sú:
* plánovanie (stanovuje ciele a postupy na ich  dosiahnutie),
* organizovanie (určuje ľuďom ako majú zaisťovať plánované úlohy),
* formovanie personálu (určenie nárokov na potrebných pracovníkov, ich výber a rozmiestnenie),
* vedenie ľudí (priame a nepriame usmerňovanie zamestnancov tak, aby včas a efektívne plnili určené úlohy),
* kontrola (proces sledovania, rozboru, hodnotenia a prijímania záverov v súvislosti s odchýlkami medzi plánom a realizáciou).

## Manažérske schopnosti (Managment skills)
Manažérske schopnosti je súbor schopností, ktoré musí ovládať každý manažér. Slúžia na vedenie pracovníkov k dosiahnutiu podnikových cieľov. Do základných manažérskych schopností zaraďujeme komunikáciu. Sú to  schopnosti manažérov potrebné na vykonávanie aktivít v podniku. Odborná príprava je osobne dôležitá pre prvostupňových manažérov.Manažérske schopnosti sa dajú získať, a to postupným tréningom manažérov.

## Oblasti, kategórie a implementácie manažmentu
* Manažment rizika - Risk management
* Časový manažment - Time management
* Finančný manažment - Financial management
* Komparatívny manažment
* Krízový manažment - Crisis management
* Operačný manažment - Operations management
* Personálny manažment / Manažment ľudských zdrojov
* Podnikový manažment - Business management
* Projektové manažérstvo - Project management
* Manažérska ekonomika
* Manažérska informatika
* Manažérstvo informácií
* Manažérstvo kvality
* Manažment odpadov
* Manažment verejnej správy
* Manažment výroby
* Manažment vzdelávania - Educational management
* Manažérstvo zmien
* Manažérstvo znalostí
* Manažment životného prostredia
* Marketingový manažment - Marketing management
* Materiálový manažment - Materials management
* Stavebný manažment 
* Strategický manažment - Strategic management
* Školský manažment
* Zdravotnícky manažment
* 
* Capability management - Capability management
* Association management - Association management
* Manažment krajiny - Land management
* Investičný manažment - Investory management

## Referencie

## Literatúra
*BĚLOHLÁVEK, F., KOŠŤAN, P., ŠULEŘ, O: *Management.* Olomouc: Rubico, 2001, 642 s. ISBN 80-85839-45-8
*CRAINER, S.: *Kompendium managementu (50 knih, které změnily management).* Praha: Computer Press, 1988. 196 s. ISBN 80-7226-109-6
*COLEMAN, R. - BARRIE, G.: * 525 způsobů jak se stát lepším manažerem*. Praha: Management Press, 1993. 381 s. ISBN 80-85603-27-6
*DONELLY, J. H. - GIBSON, J. L. - IVANCEVICH, J. M.: *Management.* Praha: Grada, 1997. 824 s. ISBN 80-7169-422-3
*HITTMÁR, Š.: *Manažment*. Žilina: EDIS, 2006. 301 s. ISBN 80-8070-558-5.
*KAMP, Di: *Manažer 21. století* Praha: Grada, 2000. 216 s. ISBN 80-247-0005-0
*KOONTZ, H. - WEIHRICH, H.: *Management.* Praha: Victoria Publishing, 1993. 664 s. ISBN 80-85605-45-7
*MÍKA, V.T.: *Manažment. Úvod do riadenia organizácie v podmienkach rizika a v krízových situáciách*. Žilina: EDIS, 2013. 177 s. ISBN 978-80-554-0760-9.
*MILGROM, P. - ROBERTS, J.: *Modely rozhodování v ekonomii a managementu.* Praha: Grada, 1997. 824 s. ISBN 80-7169-411-8
*SEDLÁK, M.: *Základy manažmentu*. Bratislava: Wolters Kluwer, 2012. 330 s. ISBN 978-80-8078-455-3.
*TRUNEČEK, J. a kol.: *Management I.* Praha: Ediční oddělení VŠE, 1995. 221 s. ISBN 80-7079-929-3

## Iné projekty